
	GULBENES  NOVADA  PAŠVALDĪBA

Reģ. Nr. 90009116327

Ābeļu iela 2, Gulbene, Gulbenes nov., LV-4401

Tālrunis 64497710, e-pasts: dome@gulbene.lv , www.gulbene.lv​​​​​​​​​​​

 AUTOCEĻU(IELU) FONDA KOMISIJAS
SĒDES PROTOKOLS

Gulbenē




2026.gada 28.septembrī                                                                                          Nr. 9
Sēdi atklāj: 2026.gada  28.septembrī  plkst.1300
Sēdi vada: Komisijas priekšsēdētājs Jānis Barinskis, Gulbenes novada domes deputāts 
Sēdi protokolē: Dace Kurša, Gulbenes novada Centrālās pārvaldes  Īpašumu pārraudzības nodaļas Vides pārvaldības speciāliste                         

Sēdē piedalās: 
· Jānis Barinskis - Komisijas priekšsēdētājs, Gulbenes novada domes deputāts;
· Kristaps Dauksts – Gulbenes novada Centrālās pārvaldes Īpašumu pārraudzības nodaļas vadītājs;
· Jānis Pūpols - Beļavas un Lejasciema pagastu apvienības pārvaldes vadītājs;
· Gunita Zvirgzdiņa - Gulbenes novada Centrālās pārvaldes vecākā grāmatvede;

· Normunds Jermaševičs - Gulbenes pilsētas Saimnieciskās pārvaldes komunālinženieris

· Jānis Sniedzāns - SIA Gulbenes AUTO-MOTO autovadīšanas instruktors;

· Normunds Mazūrs - Gulbenes novada domes priekšsēdētājs.

Sēdē nepiedalās:
· Gints Āboliņš - Gulbenes novada Centrālās pārvaldes Būvinženieris;
· Vilis Birznieks – Gulbenes novada iedzīvotājs;
Darba kārtībā:

1. Ziņojums par komisijas 31.08.26. lēmumu izpildi.

2. SIA LRV PLUSS iesnieguma atkārtota izskatīšana par Ozolu ielu.

3. Iesnieguma izskatīšana par Bišu ielu.

4. Iesnieguma izskatīšana par Vidus ielu.

5. Citi jautājumi.
1.

Ziņojums par 2026.gada 31.augusta komisijas sēdes jautājumu izpildi
Ziņo: Komisijas sekretāre D.Kurša informē par 2026.gada 31.augusta  komisijas sēdē izskatīto jautājumu lēmumu izpildi. Jautājumi ir izpildīti atbilstoši pieņemtajiem lēmumiem. Atbildes vēstules ir nosūtītas, iebildumi nav saņemti.
2.

SIA LRV PLUSS iesnieguma atkārtota izskatīšana par Ozolu ielu 
Ziņo: J. Barinskis informē, ka izpildot komisijas 2026. gada 31. augusta sēdes lēmumu, 2026. gada 10. septembrī no uzņēmēja ir saņemtas 15 aizpildītas aptaujas anketas. Visos 15 gadījumos attiecīgajā ielas posmā strādājošie komersanti un ēku īpašnieki pauž pilnu atbalstu maksimālā stāvēšanas laika ierobežojuma (līdz 2 stundām) noteikšanai Ozolu ielas posmā. J. Barinskis aicina komisijas locekļus izteikties un lemt par iesniegumu.

Izsakās / Diskusija: Komisijas locekļi diskutē par to, ka 2 stundu stāvēšanas ierobežojums Ozolu ielas posmā neatrisinās transportlīdzekļu novietošanas problemātiku apkārtnē, jo nelielā attālumā ir pieejamas citas automašīnu novietošanas vietas (pie kultūras nama, viesnīcas, Ābeļu ielā). Domes priekšsēdētājs ierosina pievērst uzmanību pašvaldības nekustamajam īpašumam Ozolu ielā 12, Gulbenē (laukums 0,51162 ha platībā pie Spārītes parka), kas faktiski netiek izmantots. Tiek atkārtoti izteikts priekšlikums minēto teritoriju izveidot par oficiālu autostāvvietu, uzstādot ceļa zīmi Nr. 537 "Stāvvieta" un ievelkot atbilstošus ceļa apzīmējumus. Tādējādi stāvlaukumu varētu izmantot gan Gulbenes novada Centrālās pārvaldes darbinieki, gan pasākumu apmeklētāji un citi interesenti. Gulbenes pilsētas Saimnieciskajai pārvaldei kā ielu apsaimniekotājai savā budžetā būtu jāparedz līdzekļi Ozolu ielas 12 laukuma sakārtošanai un sākotnējo uzlabojumu veikšanai.

Balsojums: Par priekšlikumu noteikt automašīnu stāvēšanas ilguma ierobežojumu (līdz 2 stundām) Ozolu ielas posmā no O. Kalpaka ielas līdz Gaitnieku ielai un uzstādīt attiecīgu ceļa zīmi: Balsošanas veids: atklāta balsošana. BALSOJA: Par – 1 (J.Barinskis), Pret – 3 (J.Pūpols, K.Dauksts, G.Zvirgzdiņa), Atturas – nav.

(Priekšlikums ir noraidīts)
NOLEMJ:

1. Noraidīt priekšlikumu par automašīnu stāvēšanas ilguma ierobežojuma (līdz 2 stundām) noteikšanu un attiecīgas ceļa zīmes uzstādīšanu Ozolu ielas posmā no O. Kalpaka ielas līdz Gaitnieku ielai.

2. Uzdot Gulbenes pilsētas Saimnieciskajai pārvaldei iesniegt budžeta pieprasījumu  laukuma Ozolu ielā 12, Gulbenē, sakārtošanai.
3. Uzdot D.Kuršai sagatavot atbildes vēstuli iesnieguma autorei.
3.

Iesnieguma izskatīšana par Bišu ielu

Ziņo: J. Barinskis – informē, ka pašvaldībā ir saņemta Bišu ielas, Gulbenē, iedzīvotājas iesniegums ar 47 pievienotiem iedzīvotāju parakstiem, kurā izteikts lūgums izvērtēt iespējas veikt Bišu ielas seguma atjaunošanu, atrisināt lietus ūdens notekūdeņu novadīšanas problemātiku, kā arī uzlabot satiksmes drošību minētajā ielā. J. Barinskis aicina komisijas locekļus izteikties un lemt par tālāko virzību.

Izsakās / Diskusija: Komisijas locekļi diskutē par Bišu ielas faktisko stāvokli un norāda, ka iela šobrīd ir nedroša gājējiem, īpaši bērniem. Vienlaikus tiek uzsvērts, ka iela ir ļoti šaura, tādēļ gājēju ietves izbūve vietas trūkuma dēļ praktiski nav iespējama. Pārrunājot brauktuves seguma stāvokli, tiek secināts, ka pilsētā ir ielas ar sliktāku seguma stāvokli, tādēļ ielu atjaunošanas darbi pašvaldībā vērtējami prioritārā secībā. Tāpat tiek uzsvērts, ka lietus ūdens notekūdeņu novadīšanas problēmas risināšana ir iespējama tikai kompleksi – kopā ar ielas pārbūves darbiem, tādēļ - Gulbenes novada Centrālās pārvaldes Būvinženierim . nepieciešams sagatavot pārbūves izmaksu tāmi. Pārrunājot satiksmes drošību, tiek norādīts, ka visātrākais risinājums ir maksimālā braukšanas ātruma ierobežojuma (30 km/h) noteikšana, savukārt jautājumā par vienvirziena satiksmes ieviešanu vispirms nepieciešams noskaidrot pašu Bišu ielas iedzīvotāju viedokli.

Balsojums: Par priekšlikumu noteikt maksimālā braukšanas ātruma ierobežojumu (30 km/h) un uzstādīt attiecīgas ceļa zīmes Bišu ielas abos ievados: Balsošanas veids: atklāta balsošana. BALSOJA: Par – 3 (J.Barinskis, J.Pūpols, G.Zvirgzdiņa), Pret – 1 (K.Dauksts), Atturas – nav.

(Lēmums ir pieņemts)
NOLEMJ:

1. UZDOT Gulbenes pilsētas Saimnieciskajai pārvaldei uzstādīt ceļa zīmes Nr. 323 "Maksimālā ātruma ierobežojums" (30 km/h) Bišu ielas abos galos.
2. UZDOT Gulbenes novada Centrālās pārvaldes Būvinženierim  sagatavot Bišu ielas pārbūves indikatīvo izmaksu tāmi, paredzot tajā arī lietus ūdens notekūdeņu novadīšanas risinājumus.

3. UZDOT D.Kuršai sagatavot atbildes vēstuli iesnieguma autorei, lūdzot iesniegt Bišu ielas iedzīvotāju viedokļa apkopojumu (aptauju) par vienvirziena satiksmes organizēšanas ieviešanu Bišu ielā.

4.

Iesnieguma izskatīšana par  Vidus ielu
Ziņo: J. Barinskis – informē, ka pašvaldībā ir saņemts Vidus ielas, Gulbenē, iedzīvotājas iesniegums ar lūgumu izvērtēt iespēju Vidus ielas posmā no Rīgas ielas līdz O. Kalpaka ielai noteikt maksimālo atļauto braukšanas ātrumu 30 km/h, uzstādīt attiecīgas ceļa zīmes, izvērtēt nepieciešamību pēc papildu satiksmes drošības pasākumiem (ņemot vērā intensīvo bērnu plūsmu) un pārbaudīt lietus ūdens novadīšanas situāciju šajā ielā. J. Barinskis aicina komisijas locekļus izteikties un lemt par tālāko virzību.

Izsakās / Diskusija: Komisijas locekļi diskutē par Vidus ielas faktisko stāvokli un infrastruktūru. Komunālinženieris informē, ka lietus ūdens novadīšanas uzlabošanai lietus ūdens kanalizācijas cauruļvadi tika izskaloti ar hidrodinamisko iekārtu, tādēļ šobrīd sistēmas darbības traucējumiem nevajadzētu būt. Tāpat tiek norādīts, ka šajā Vidus ielas posmā ir izbūvēta gājēju ietve, kas nodrošina drošu gājēju, tostarp bērnu, pārvietošanos. J.Barinskis papildus informē, ka šobrīd ir izstrādāts Vidus ielas pārbūves būvprojekts, un būvdarbu/pārbūves īstenošanas laikā tiks kompleksi izskatīts jautājums par citiem papildu satiksmes drošības uzlabošanas pasākumiem.

Balsojums: Par priekšlikumu noteikt maksimālā braukšanas ātruma ierobežojumu (30 km/h) un uzstādīt attiecīgas ceļa zīmes Vidus ielas posmā no Rīgas ielas līdz O. Kalpaka ielai: Balsošanas veids: atklāta balsošana. BALSOJA: Par – nav, Pret – 4 (K.Dauksts, J.Barinskis, J. Pūpols, G.Zvirgzdiņa), Atturas – nav.

(Priekšlikums ir noraidīts)
NOLEMJ:

1. Noraidīt priekšlikumu par maksimālā braukšanas ātruma ierobežojuma (30 km/h) noteikšanu un attiecīgu ceļa zīmju uzstādīšanu Vidus ielas posmā no Rīgas ielas līdz O. Kalpaka ielai.

2. Pieņemt zināšanai komunālinženiera sniegto informāciju, ka Vidus ielā ir veikta lietus ūdens kanalizācijas cauruļvadu skalošana ar hidrodinamisko iekārtu un šajā Vidus ielas posmā ir izbūvēta gājēju ietve drošai gājēju pārvietošanai.

3. Nolemt, ka papildu satiksmes drošības pasākumu nepieciešamība tiks kompleksi vērtēta un risināta Vidus ielas pārbūves būvprojekta realizācijas gaitā.

4. Uzdot D.Kuršai sagatavot atbildes vēstuli iesnieguma autorei, informējot par balsojuma rezultātu, veiktajiem uzturēšanas darbiem un plānotajiem risinājumiem ielas pārbūves būvprojekta ietvaros.
Par valsts vietējā autoceļa Kaipi-Aduliena stāvokli 

Ziņo: J. Barinskis – informē, ka pašvaldībā ir saņemts atkārtots Sveķu pamatskolas iesniegums (saņemts 2026.gada 25.septembrī, reģistrēts ar Nr. GND/5.8/26/2411-S) par Sveķu pamatskolai piebraucamo autoceļu stāvokļa aktualizēšanu. J. Barinskis atgādina, ka 2026. gada 18.maijā komisija nosūtīja atbildes vēstuli uz iepriekšējo iesniegumu (reģ. Nr. GND/5.8/26/1654), kurā informēja, ka papildus finansējuma piesaistes gadījumā tiks izskatīta iespēja būtiski uzlabot pašvaldības autoceļu "Vēveri–Sveķu skola", kā arī tika aicināti kritiskajos laikposmos izmantot alternatīvo maršrutu pa valsts autoceļu V430 Tirza–Jaungulbene–Liede.
Izsakās / Diskusija: Komisijas locekļi diskutē par pašvaldības grants ceļu stāvokli kopumā, norādot, ka rudens lietavu periodā daudzi grants ceļi kļūst grūti izbraucami. Daukstu, Galgauskas, Jaungulbenes un Līgo pagastu apvienības pārvaldes (turpmāk – Dienvidu) apvienības pārvaldes vadītājs informē, ka šodien (28.09.2026.) Jaungulbenes pagasta teritorijā strādā greiders un tiek veikta ceļa planēšana virzienā uz Kaipiem. Pārvaldnieks uzsver, ka pašvaldības autoceļi tiek uzturēti atbilstoši to noteiktajai autoceļu uzturēšanas klasei, un pamatīgāku atjaunošanas darbu veikšanai ir nepieciešams papildu finansējums (aptuvenās 1 km ceļa atjaunošanas izmaksas 4 m platumā ir ap 70 000 EUR). Kā viens no operatīvajiem un būtiskajiem ceļa stāvokļa uzlabošanas pasākumiem tiek pārrunāta apauguma (krūmu un koku) novākšana autoceļu malās, kas veicina ceļa seguma ātrāku nožūšanu. Tiek uzsvērts, ka nākamā gada budžetā nepieciešams plānot mērķtiecīgu finansējumu apauguma novākšanai un vispirms apauguma novākšanas darbi jāuzsāk autoceļam "Vēveri–Sveķu skola". Tāpat tiek izteikts un atbalstīts priekšlikums autoceļu "Vēveri–Sveķu skola" iekļaut pašvaldības Investīciju plānā, kā arī nosūtīt vēstuli VSIA "Latvijas Valsts ceļi" par valsts vietējā autoceļa V430 Tirza–Jaungulbene–Liede uzturēšanas kvalitāti un stāvokļa uzlabošanu.
1. Uzdot D. Kuršai sagatavot un nosūtīt atbildes vēstuli Sveķu pamatskolai, informējot par sēdē pieņemtajiem lēmumiem un plānotajiem risinājumiem.
2. Uzdot D. Kuršai sagatavot un nosūtīt pašvaldības vēstuli VSIA "Latvijas Valsts ceļi" par valsts vietējā autoceļa V430 Tirza–Jaungulbene–Liede stāvokli un nepieciešamību veikt tā uzturēšanas darbu uzlabošanu.
3. Uzdot Attīstības un iepirkumu nodaļai iekļaut pašvaldības autoceļa "Vēveri–Sveķu skola" atjaunošanu Gulbenes novada pašvaldības Investīciju plānā.
4. Uzdot Daukstu, Galgauskas, Jaungulbenes un Līgo pagastu apvienības pārvaldes vadītājam noorganizēt apauguma novākšanas darbus autoceļa "Vēveri–Sveķu skola" malās, kā arī sagatavot priekšlikumu finansējuma paredzēšanai apauguma novākšanai nākamā gada pašvaldības budžetā.
6.
Citi jautājumi

Ziņo: J. Barinskis – informē par nepieciešamību aktualizēt Gulbenes novada pašvaldības autoceļu un ielu sarakstu. J. Barinskis aicina komisijas locekļus izteikties un izvērtēt ierosinātās izmaiņas.
Izsakās / Diskusija: Komisijas locekļi pārrunā un izvērtē pieteiktās izmaiņas, papildinājumus un precizējumus pašvaldības autoceļu un ielu reģistrā.
NOLEMJ:

1. Uzdot D. Kuršai sagatavot aktualizēto Gulbenes novada pašvaldības autoceļu un ielu sarakstu un nosūtīt to VSIA "Latvijas Valsts ceļi" saskaņošanai un apstiprināšanai.
Autoceļu (ielu) fonda komisijas priekšsēdētājs:  





Gulbenes novada domes deputāts 




         Jānis Barinskis
Sēdi protokolēja:
Gulbenes novada Centrālās pārvaldes

Īpašumu un pārraudzības nodaļas 

vides pārvaldības speciāliste






Dace Kurša                                                 

